隱圃巖桂盛開興宗屢以爲供賦長篇以謝其意并簡志宏
作者：李綱
朝代：宋

paragraphs: 沙陽巖桂雖云多，不若隱圃爲駢羅。
結根盤據極高大，蔭庭一畝纔數科。
青葱翠蓋俯軒檻，夭矯蒼虬交枝柯。
森森密葉碧如玉，撲撲細蘂黄於鵝。
風傳賸馥尚酷烈，月散清影長婆娑。
幽香豈止到十里，妙質端恐移金波。
不隨春景鬭姸媚，直與秋色爭清和。
芳鮮似欲伴佳菊，冷落更覺憐衰荷。
幽人愛此自培植，林下不知雙鬢皤。
爲予折贈誠有意，欲遣鼻觀通禪那。
吾衰萬事付之懶，不飲奈此秋光何。
徑須造詣謀一醉，莫待花落霑庭莎。
妙香吸引入肺腑，吐作佳句同吟哦。